
COMUNICAT PRIVIND REPLICA LA POZIŢIA ADOPTATĂ DE ASOCIAŢIA PROCURORILOR DIN ROMÂNIA

          Biroul de informare publică şi relaţii cu presa din cadrul Parchetului de pe lângă Curtea de Apel Braşov este împuternicit să aducă la cunoştinţa opiniei publice următoarele: 

          Colectivul de procurori din cadrul Parchetului de pe lângă Tribunalul Braşov, a luat la cunoştinţă, în data de 08.01.2013 despre comunicatul emis de APR, cu privire la situaţia existentă în cadrul Consiliului Superior al Magistraturii. 

          Referitor la acest comunicat, procurorii Parchetului de pe lângă Tribunalul Braşov dezaprobă mesajul emis în numele unei asociaţii a procurorilor considerând că ideile cuprinse nu reprezintă opinia şi interesele procurorilor din cadrul parchetelor din România. 

          Astfel, faptul că o asociaţie a procurorilor îşi exprimă regretul faţă de „lipsa de transparenţă şi comunicare din cadrul CSM care a provocat o profundă nemulţumire judecătorilor”, fără a prezenta argumente în acest sens, face ca opinia critică exprimată să fie nefundamentată. Nu a fost motivată aşa-zisa lipsă de transparenţă, fiind doar preluată în mod mecanic din comunicatele altor asociaţii ale magistraţilor. 

          Nu a fost emis un astfel de comunicat în nici un alt an când au fost organizate alegeri pentru conducerea Consiliului Superior al Magistraturii, atunci când un judecător a fost ales Preşedinte al CSM, deşi alegerea a fost efectuată după aceleaşi reguli şi în baza aceleiaşi proceduri cu cea utilizată în data de 04.01.2013. 

          Cu toate acestea, emoţia şi nemulţumirea produsă unei părţi a magistraţilor judecători, care de altfel a şi reacţionat agresiv pe canalele media, prin asociaţiile profesionale, a condus, în mod paradoxal, la reacţia asociaţiei procurorilor care apreciază că nu era momentul oportun pentru alegerea unui procuror la conducerea CSM. 

          Considerăm că rolul unei asociaţii a procurorilor este acela de a apăra interesele categoriei de magistraţi pe care ar trebui să îi reprezinte. Comunicatul din data de 08.01.2013 nu reflectă poziţia magistraţilor procurori care nu au fost consultaţi anterior. 

          Alegerea legală şi necontestabilă a unui procuror în funcţia de preşedinte al CSM ar trebui să reprezinte o situaţie de normalitate raportat la prevederile legale privind statutul membrilor CSM. 

          În condiţiile în care, colegii judecători au înţeles să îşi manifeste public nemulţumirea faţă de această alegere, considerăm că Asociaţia Procurorilor din România avea datoria morală de a sprijini public alegerea unui procuror în funcţia de preşedinte al CSM şi nu de a exprima un punct de vedere ambiguu, care lasă loc la interpretare, caracteristic de altfel comunicatelor emise de APR. 

          Colectivul de procurori din cadrul Parchetului de pe lângă Tribunalul Braşov apreciază că alegerea unui procuror în funcţia de preşedinte al CSM a venit la momentul oportun. Această opinie se bazează pe evenimentele care se preconizează în anul 2013 în domeniul justiţiei. Primul şi cel mai important eveniment este punerea în discuţie a modificării Constituţiei, modificare care ar putea periclita statutul procurorului. 

          În aceste condiţii, prezenţa în fruntea CSM - ului a unui procuror prezintă garanţia că vocea noastră, a procurorilor se va face auzită în faţa avalanşei de atacuri care se revarsă pe canalele media din partea oamenilor politici. De altfel, în ultimul timp s-a intensificat presiunea media şi cea politică cu privire la atribuţiile legale pe care le are procurorul, o mulţime de cetăţeni aşa-zis nemulţumiţi afirmând că procurorul ar trebui să nu mai aibă statut de magistrat, egal cu cel al judecătorului. 

          Aceste nemulţumiri ale mediului politic şi jurnalistic faţă de activitatea procurorilor s-au cristalizat în seara zilei de 08.01.2013 într-o declaraţie a ministrului de interne care a afirmat că se lucrează la un proiect legislativ care să trimită procurorul „acolo unde îi este locul”. 

          Faţă de această situaţie, fără a observa interesul major al sistemului judiciar în general şi al procurorilor în special, Asociaţia Procurorilor din România a găsit de cuviinţă să critice alegerea unui procuror în fruntea CSM. 

          În aceste condiţii, procurorii din cadrul Parchetului de pe lângă Tribunalul Braşov, Parchetul de pe lângă Tribunalul pentru Minori şi Familie Braşov, Parchetul de pe lângă Judecătoria Braşov şi Parchetul de pe lângă Curtea de Apel Braşov, au înţeles să se retragă în bloc din cadrul Asociaţiei Procurorilor din România având convingerea că această asociaţie nu reprezintă interesele procurorilor români. 

          Colectivul de procurori din cadrul Parchetului de pe lângă Tribunalul Braşov apreciază că procurorii ar trebui să aibă o atitudine fermă, unită, care să combată ieşirile jignitoare ale unor alţi magistraţi la adresa corpului de procurori, la adresa statutului procurorului precum şi la adresa alegerii unui procuror în fruntea CSM. Este inadmisibil ca reprezentanţii altor asociaţii ale magistraţilor să aibă ieşiri publice, chiar pe posturi de televiziune a căror lipsă de obiectivitate este cunoscută, folosind expresii şi termeni jignitori la adresa profesiei de procuror şi la adresa preşedintelui Consiliului Superior al Magistraturii iar corpul procurorilor să asiste impasibil la aceste manifestări ale frustrării şi nemulţumirilor. 

          Considerăm că este necesară luarea unei poziţii ferme de susţinere a preşedintelui Consiliului Superior al Magistraturii precum şi a statului procurorului din România, întrucât este inadmisibil ca raţiunea şi bunul simţ să capituleze în faţa frustrării, a făţărniciei şi a manipulării. 

          Prezentul comunicat a fost transmis tuturor parchetelor de pe lângă tribunale din România. 

          COLECTIVUL DE PROCURORI AL PARCHETULUI DE PE LÂNGĂ TRIBUNALUL BRAŞOV 

